Мысырҙың күтәрелеп алға китеүен, илдең донъя кимәлендәге позицияларын көсәйтеү һәм нығытыу менән бер рәттән Израиль менән 1967 йылдағы алты көнлөк һуғыштағы хурлыҡлы еңелеү өсөн реванш алыуҙы Әнүәр Саҙат үҙ сәйәсәтенең өҫтөнлөклө йүнәлештәре итеп һанай. 1972 йылдың аҙағына ул Израилға ҡаршы хәрби кампания асыу тураһында ныҡлап уйлана башлай[14]. Израиль менән һуғыш башлау тураһындағы ҡарарҙы Әнүәр Саҙат Сирия президенты Хәфиз Асад менән 1973 йылдың йәйендә ҡабул итә[15].